*Proiect*

PARLAMENTUL REPUBLICII MOLDOVA

LEGE

**privind modificarea și completarea Legii** **nr. 461-XV din 30 iulie 2001** **privind piaţa produselor petroliere**

Parlamentul adoptă prezenta lege organică.

**Articol unic.** – Legea nr. 461-XV din 30 iulie 2001 privind piaţa produselor petroliere (republicată în Monitorul Oficial al Republicii Moldova, 2003, nr. 76, art. 342), cu modificările și completările ulterioare, se modifică şi se completează după cum urmează:

1. Articolul 2:

se completează cu o noţiune nouă cu următorul cuprins:

„*Argus* – cotaţia pentru gazul lichefiat, în conformitate cu Argus International LPG, recalculată în monedă naţională (lei);”

la noţiunea „marjă comercială specifică”, după sintagma ”a produselor petroliere principale” se introduce sintagma „şi a gazului lichefiat”.

**2.** Articolul 4:

alineatele (3) şi (4) vor avea următorul cuprins:

„(3) Preţurile de comercializare cu amănuntul a produselor petroliere principale şi a gazului lichefiat se vor calcula la 1 litru, pentru fiecare tip de produs, în conformitate cu Metodologia formării şi aplicării preţurilor la produsele petroliere, care se bazează pe următoarele componente:

a) valoarea medie a cotaţiilor medii:

*-* pentru produsele petroliere principale – Platts Cargoes FOB MED (Italy) sau Platts Cargoes FOB NWE, în funcţie de regiunea din care este efectuat importul;

*-* pentru gazul lichefiat – Argus DAF Brest propane-butane mix, în conformitate cu Argus International LPG;

b) cota accizelor, aplicată în conformitate cu Codul fiscal al Republicii Moldova;

c) cota taxei pe valoarea adăugată, aplicată în conformitate cu Codul fiscal al Republicii Moldova;

d) marja comercială specifică. Valoarea maximală a acestei marje se stabileşte anual de către Agenţia Naţională pentru Reglementare în Energetică, în funcţie de structura medie a cheltuielilor participanţilor la piaţa internă a produselor petroliere şi piaţa ţărilor membre ale Uniunii Europene.

(4) La stabilirea preţurilor de comercializare cu amănuntul a produselor petroliere principale importate în raport cu cotaţiile medii Platts se va ţine cont de categoria şi calitatea produselor petroliere principale prin utilizarea coeficienţilor de multiplicare pentru fiecare tip de produs, prevăzuţi în Metodologia formării şi aplicării preţurilor la produsele petroliere. La fiecare două săptămîni, în funcţie de cotaţiile Platts şi Argus din perioada precedentă, Agenţia Naţională pentru Reglementare în Energetică stabileşte preţurile plafon de comercializare cu amănuntul a produselor petroliere principale şi a gazului lichefiat şi le publică pe pagina sa web. Se interzice comercializarea cu amănuntul a produselor petroliere principale şi a gazului lichefiat la un preţ ce depăşeşte preţul plafon stabilit de Agenţia Naţională pentru Reglementare în Energetică.”

la alineatul (41), cuvîntul „principale” după cuvintele „produselor petroliere”, în ambele cazuri, se exclud;

alineatul (42) se exclude.

**PREŞEDINTELE PARLAMENTULUI Andrian CANDU**

**Nr.\_\_\_\_\_\_, Chişinău, „\_\_\_”\_\_\_\_\_\_\_\_\_\_2016.**